L-għoġol tad-deheb Il-poplu, meta ra li Mosè ddawwar ma niżel minn fuq il-muntanja, inġabar madwar Aron u qallu: "Qum u agħmlilna allat li jimxu quddiemna , għax dan Mosè, il-bniedem li tellagħna mill-art tal-Eġittu, ma nafux x'sar minnu." Aron weġibhom: "Neħħu l-imsielet tad-deheb li hemm imdendlin ma' widnejn in-nisa tagħkom u ta' wliedkom, subien u bniet, u ġibuhomli." U l-poplu kollu neħħa l-imsielet tad-deheb li kellhom f'widnejhom, u ġabuhom lil Aron. U ħadhom minn idejhom, xeħethom fil-forma, u għamel għoġol tal-metal imdewweb. U qalu: "Dawn huma l-allat tiegħek, ja Iżrael, li tellgħuk mill-art tal-Eġittu." Malli ra dan Aron bena artal quddiemhom u għamel sejħa u qal: "Għada ssir festa lill-Mulej." U bakkru filgħodu, offrew is-sagrifiċċji u ġiebu offerti tas-sliem. U l-poplu kollu qagħad jiekol u jixrob, u mbagħad qamu jixxalaw. Il-Mulej qal lil Mosè: "Mur u inżel, għaliex tħassar il-poplu tiegħek, li inti tellajt mill-Eġittu. Malajr warrbu mit-triq li jiena wrejthom: għamlu għalihom għoġol tal-metall imdewweb, niżlu wiċċhom fl-art iqimuh, u offrewlu sagrifiċċju u qalu: 'Dawn huma l-allat tiegħek, Iżrael, li tellgħuk mill-art tal-Eġittu.' " U l-Mulej issokta jgħid lil Mosè: "Jiena ħarist lejn dan il-poplu, u rajt li hu poplu ta' ras iebsa. Ħallini waħdi, issa, ħalli nixgħel il-korla tiegħi għalihom u neqridhom. U lilek nagħmlek ġens kbir." Mosè mbagħad talab bil-ħniena quddiem il-Mulej, Alla tiegħu, u qal: "Għaliex, Mulej, tixgħel bil-korla tiegħek għall-poplu tiegħek, li int, b'ħila kbira u b'id qawwija, ħriġtu mill-art tal-Eġittu? L-għala għandhom jgħidu l-Eġizzjani: 'Araw x'deni għamlilhom: ħariġhom biex itemmhom fil-muntanji u jeqridhom minn wiċċ l-art?' Erġa' lura mis-saħna tal-korla tiegħek, u reġġa' lura l-ħsara li trid tagħmel lill-poplu tiegħek. Ftakar f'Abraham, f'Iżakk u f'Iżrael, il-qaddejja tiegħek, li int ħliftilhom bik innifsek u għedtilhom: 'Inkattar in-nisel tagħkom bħall-kwiekeb tas-sema, u din l-art kollha, li jien wegħedt, nagħtiha lil nisilkom bħala wirt għal dejjem.' " U l-Mulej nidem mill-ħsara li qal li kien se jagħmel lill-poplu tiegħu. Mosè jkisser it-twavel tal-liġi U Mosè dar u niżel minn fuq il-muntanja biż-żewġ twavel tax-xhieda f'idejh, miktuba minn naħa u minn oħra. It-twavel kienu xogħol Alla; u l-kitba kienet kitbet Alla, minquxa fuq it-twavel. Malli Ġożwè sama' l-għagħa tan-nies, qal lil Mosè: "Hemm ħoss ta' xi taqbida fil-kamp." U wieġbu: "Mhux ħoss l-għajjat ta' rebħa; Mhux ħoss l-għajjat ta' telfa. Imma l-ħoss ta' għana li qiegħed nisma'." Malli qorob lejn il-kamp u ra l-għoġol u ż-żfin, Mosè xegħel bil-korla, tajjar it-twavel minn idejh, u kissirhom taħt il-muntanja. U qabad l-għoġol, li kienu għamlu, u ħarqu fin-nar; saħqu sakemm għamlu trab, u ħalltu mal-ilma, u sqieh lil ulied Iżrael. U Mosè qal lil Aron: "X'għamillek dan il-poplu biex ġibt din il-ħtija kbira fuqu?" Aron wieġeb: "Tixgħelx bil-qilla, Sidi! Int taf li dan il-poplu hu miġbud għall-ħażen. Qaluli: 'Agħmlilna allat li jimxu quddiemna, għax dan Mosè, il-bniedem li tellagħna mill-Eġittu, ma nafux x'sar minnu.' U jien għedtilhom: 'Min għandu xi deheb, jinżgħu u jagħtihuli.' Imbagħad jien tfajtu fin-nar u ħareġ dan l-għoġol." Il-kastig Mosè ra li l-poplu kien bla rażan, għax Aron neħħielu kull rażan, b'għajb għalihom quddiem l-għedewwa tagħhom. Imbagħad Mosè qagħad fil-bieb tal-kamp u qalilhom: "Min iżomm mal-Mulej jiġi ħdejja." U wlied Levi kollha nġabru ħdejh. U qalilhom: "Dan jgħid il-Mulej, Alla ta' Iżrael: 'Ħa jieħu kull wieħed is-sejf tiegħu u jitħażżem bih. Aqsmu u erġgħu aqsmu l-kamp minn naħa għal oħra, minn bieb għal bieb, u oqtlu kull wieħed, imqar lil ħuh, lil ħabibu, lil ġaru.' " Ulied Levi għamlu kif qalilhom Mosè. Dak in-nhar inqerdu mill-poplu tlitt elef ruħ. Mosè qal: "Illum intom ikkonsagrajtu rwieħkom lil ħutkom; u ġbidtu llum il-barka fuqkom." Mosè jitlob għall-poplu L-għada Mosè kellem lill-poplu u qallu: "Għamiltu dnub kbir. Issa nitla' ħdejn il-Mulej, għandi mnejn naqlgħalkom il-maħfra." Għalhekk Mosè raġa' mar għand il-Mulej u qallu: "Ah! dan il-poplu għamel dnub kbir, għax għamlu alla tad-deheb. Issa, jekk trid taħfrilhom, aħfrilhom; imma jekk ma taħfrilhomx ħassarni mill-ktieb li inti ktibt." Il-Mulej wieġeb lill-Mosè: "Mill-ktieb tiegħi nħassar lill-bniedem li jidneb. Mur issa, mexxi lill-poplu għal fejn għedtlek. Ara, l-anġlu tiegħi jimxi quddiemek; iżda jasal jum meta nżurhom u nikkastigahom għal dnubiethom." U l-Mulej darab il-poplu talli għamel l-għoġol li kien sawwarlu Aron.